1 dood, 2 kritiek beseer tydens gru-ongeluk | Maroela Media
1 dood, 2 kritiek beseer tydens gru-ongeluk
Die gru-toneel. (Foto: Verskaf)
Een persoon is dood en twee ander enstig beseer in 'n motorongeluk tussen 'n vragmotor en twee motors op die M7-ooswaarts in Durban, KwaZulu-Natal.
Volgens Garrith Jamieson, woordvoerder van Rescue Care-nooddienste, is paramedici net ná 11:00 ontbied na die toneel op Edwin Swalesweg in die rigting van die Bluff waar die vragmotor en motors onder die N2-brug op die snelweg gebots het.
"Met hul aankoms op die toneel het paramedici 'n absolute slagting aangetref nadat 'n vragmotor beheer verloor en teen twee motors gebots het voordat hy teen die pilare van die brug gebots het," het Jamieson gesê.
Twee mense was vasgekeer in die wrak van die vragmotor terwyl die bestuurder uit dié voertuig geslinger is. Een van die passasiers het noodlottige beserings tydens die botsing opgedoen. Paramedici kon niks vir hom doen nie en hy is op die toneel dood verklaar.
Die bestuurder en ander passasier het kritieke beserings in die voorval opgedoen. Hulle is op die toneel behandel voordat die bestuurder per helikopter na 'n nabygeleë hospitaal vervoer is. Die passasier is per ambulans na 'n hospitaal gehaas, het Jamieson gesê.
Een van die passasiers in 'n motor is ook beseer tydens die voorval.
Jamieson het motoriste gemaan om van alternatiewe roetes gebruik te maak aangesien die toneel nog skoongemaak moet word wat 'n ruk sal duur.